b"\n_START_ARTICLE_\nCarbonera\n_START_PARAGRAPH_\nUna carbonera, tamb\xc3\xa9 coneguda com a pila de carb\xc3\xb3 o sitja, \xc3\xa9s un apilament de llenya tapada amb diferents capes de llenya verda, vegetals i terra que s'usava per obtenir carb\xc3\xb3 vegetal. Per fer-ho s'iniciava una combusti\xc3\xb3 lenta al centre de la pila, per un forat central, i es regulava la carbonitzaci\xc3\xb3 de la fusta limitant la circulaci\xc3\xb3 d'aire mitjan\xc3\xa7ant uns forats laterals._NEWLINE_Generalment es feien servir branques petites d'alzina, que feia un carb\xc3\xb3 m\xc3\xa9s energ\xc3\xa8tic, per\xc3\xb2 tamb\xc3\xa9 s'emprava roure, om i faig. Un cop triada la fusta, s'apilava sobre un rotlle de sitja i es carbonitzava. El proc\xc3\xa9s solia durar uns vuit dies. El producte final s'usava com a font d'energia a les fargues pirinenques i a les cuines, ja que mantenia el poder calor\xc3\xadfic de la fusta per\xc3\xb2 pesant menys._NEWLINE_Aquesta pr\xc3\xa0ctica estava molt estesa a Europa i es va iniciar durant l'edat mitjana, perdurant fins a la d\xc3\xa8cada dels 50, quan es va anar substituint pels combustibles f\xc3\xb2ssils o l'electricitat. A Catalunya aquesta feina la duien a terme picadors i carboners, que hi estaven especialitzats. Com que aquests treballadors vivien al costat mateix de la carbonera a prop hi solia haver una cabana o barraca de carboner que \xc3\xa9s on s'allotjaven els carboners.\n_START_SECTION_\nLa barraca de carboner\n_START_PARAGRAPH_\nEls picadors i carboners, durant l'obtenci\xc3\xb3 del carb\xc3\xb3, necessitaven un lloc vora la sitja per poder supervisar el proc\xc3\xa9s. Per aix\xc3\xb2 es constru\xc3\xafen barraques al costat de les piles, on vivien quan s'estava fent el carb\xc3\xb3._NEWLINE_Les construccions podien ser diverses, per\xc3\xb2 generalment es constru\xc3\xafen amb fusta i pedra. Agafant dos grans troncs que es recolzaven entre ells, els puntals, formaven un triangle vertical. A continuaci\xc3\xb3, sobre els puntals, s'hi col\xc2\xb7locava la biga serradera, que donava llargada a la barraca i s'apuntalava sobre un marge o unes pedres per donar m\xc3\xa9s al\xc3\xa7ada i comoditat als treballadors. A banda i banda de la biga serradera s'hi anava col\xc2\xb7locant brancam, anomenat costellam, deixant un espai pel portal. El costellam es recobria amb branques de pi, ginesta o plantes de fulla llarga, per fer-lo impermeable. La part del davant, sota els puntals, es solia construir amb pedra seca o troncs, per\xc3\xb2 es solia deixar un espai a dalt per on sortir el fum, el fumeral._NEWLINE_L'interior estava dividit en dos espais: un per cuinar i menjar, l'altre per dormir i descansar."